Kristian Thulesen Dahl (DF), 1997-12-02:
Det er jo sådan, at Schengenaftalen blev hastet igennem Folketinget i maj måned, og jeg tror, vi alle sammen husker den behandling, som gik forud for, at flertallet her i Folketinget stemte for, at Danmark skulle være med i Schengensamarbejdet: Man nåede ikke engang at afvente alle høringssvar, og der blev ellers rejst spørgsmål nok, men alligevel blev den normale procedure ikke fulgt, fordi det åbenbart var vigtigere at tage hensyn til regeringskonferencen, topmødet i juni i Amsterdam, end til den ordentlige procedure, der burde have været i forbindelse med Danmarks tiltrædelse af Schengenaftalen.
Derfor er det også utroligt at høre nu fra flere ordførere i denne debat, at Amsterdamtraktaten ikke har sammenhæng med Schengenaftalen overhovedet.
For ikke blot når man læser traktaten, men også når man tænker på det forarbejde, der var frem til topmødet i juni, er det faktisk klart for enhver, at der selvfølgelig er en sammenhæng.
Samtidig skaber Amsterdamtraktaten et overstatsligt samarbejde om grænsespørgsmål i EU, og med den måde, som reglerne er skruet sammen på, ved vi jo alle sammen, at Danmark vil blive sat under pres for at følge de overstatslige EU-regler om grænsespørgsmål, som de andre EU-lande vedtager.
Det er et faktum, og det kan hr. Ole Stavad og andre, der har forsøgt på det under dagens debat, ikke tale sig fra.
Det har naturligvis ikke noget at gøre med, at Dansk Folkeparti også er opmærksomt på, at der i traktaten er en særlig tekst om Danmarks forhold til de overstatslige regler.
Når vi kigger på selve Schengenkonventionen og de ting, der knytter sig til Schengen, er der mange uafklarede spørgsmål, og mange af de spørgsmål vil naturligvis først blive afklaret i løbet af de kommende år, efterhånden som samarbejdet skrider frem og Schengenkonventionen bliver implementeret, altså hvis svarene overhovedet kommer.
Og vi ved, at samtidig med, at Schengen bliver en realitet, kommer der stigende problemer ved vores grænse: I takt med afskaffelsen af grænsekontrollen får vi yderligere narkoindsmugling og øget våbensmugling osv.
Vi ved det.
Det kan ikke bortforklares.
De folk, der arbejder med det i dagligdagen ved grænsen, forklarer os det.
På trods af det påstår man alligevel herinde i Folketinget, at det ikke vil ske.
Men vi kan se, at det sker, og vi får det at vide af de folk, der arbejder med de problemer, og dem vælger Dansk Folkeparti altså at tro på
frem for de folk, der udtaler sig herinde i Folketinget.
Det er også klart, at der i forbindelse med Schengensystemets informationssystem er mange relevante spørgsmål at stille, som vi endnu ikke har svar på, men som vi selvfølgelig håber at vi får ordentlige svar på i takt med, at problemerne hobes op.
Og vi håber, at de personer, som har ansvaret for de informationssystemer, er deres ansvar bevidst og er klar til at ændre procedurerne, når de kan se, at det er ved at gå galt.
Der er også rejst en række specielle problemer i debatten i dag.
Hr. Keld Albrechtsen var meget tidligt i debatten inde på det faktum, at der er bilag med oplysninger fra Schengeninformationssystemet, som er kommet offentligt frem, men som ikke burde være kommet offentligt frem. Jeg er meget spændt på at se, hvordan man efter denne debat i realiteten vil reagere på dét, og
hvilke undersøgelser der vil blive sat i gang for at finde ud af, hvad baggrunden er, og få skredet ind over for det.
Og jeg håber, det vil ske, for det er helt afgørende for, at befolkningen bare kan have en lille grad af tillid til, at det system, man laver her, også vil blive forsvarligt.
Det er så stort og uoverskueligt et system, at det er helt naturligt, at der i takt med, at systemet bygges op, i stigende grad vil opstå problemer, også problemer med offentliggørelse af oplysninger, der ikke burde offentliggøres.
Derfor vil Dansk Folkeparti naturligvis støtte ethvert skridt, som kan være med til for det første at skabe større parlamentarisk indsigt i og kontrol med Schengensystemet og for det andet at øge retssikkerheden i forbindelse med opbygningen.
Samtidig skal jeg gøre den bemærkning i forbindelse med det, hr. Bjørn Elmquist sagde, at vi naturligvis også vil se
meget positivt på de tiltag både i Europaudvalgsregi og Retsudvalgsregi, der vil være for at forbedre det, jeg har sagt om den parlamentariske kontrol med opbygningen af Schengensystemet.
Vi glæder os til det videre arbejde, der er omkring det,
og vil naturligvis støtte ethvert skridt, der øger den parlamentariske kontrol.